DÚBRAVKA. V bratislavskej mestskej časti otvorí miestna samospráva v spolupráci s Bratislavským samosprávnym krajom (BSK) v prvý školský deň (3.9.) Materskú školu Bullova.
Ide o jedinečný školský projekt na celom Slovensku. Škôlka bude totiž sídliť priamo v budove strednej odbornej školy pedagogickej, kde sa vzdelávajú budúce učiteľky a vychovávateľky.
Tie tak už na prax nebudú musieť nikam cestovať. TASR o tom informovala hovorkyňa Dúbravky Lucia Marcinatová.
Pribudne nová škôlka
Otvorením 12. materskej školy vyrieši Dúbravka problémy s kapacitou materských škôl.
"Myslím, že ďalšia nová materská škola už nebude potrebná. Všetky dúbravské deti, ktoré majú do septembra tri roky, sú prijaté," povedala vedúca oddelenia školstva, vzdelávania a športu mestskej časti Dúbravka Marta Jurkovičová.
Myšlienka prepojenia škôl vznikla na pôde strednej školy, pričom našla oporu a podporu u vedenia Dúbravky.
"Ako učiteľa ma nadchla predstava praxe priamo v budove a BSK ako zriaďovateľ strednej odbornej školy sa k projektu pridal," povedal starosta mestskej časti Martin Zaťovič.
Otvárali aj minulý rok
Vlani otvorila Dúbravka novú Materskú školu Fedákova. Naplnila sa v septembri 2017.
Mestská časť využila pri obnove schátraného objektu peniaze z dotácie od ministerstva školstva vo výške 160.000 eur a z Integrovaného regionálneho operačného programu (IROP).Prečítajte si tiež:Čítajte
"Išlo o nenávratný finančný príspevok na zvýšenie kapacít infraštruktúry materských škôl. Dúbravka totiž získala eurofondy, čím sa vedeniu mestskej časti podarilo ušetriť viac než 580.000 eur a vytvoriť 92 nových miest v škôlkach pre dúbravské deti," spresnila Marcinatová.
Nová materská škola na Fedákovej vznikla prestavbou a rekonštrukciou chátrajúceho objektu.
Mestská časť Dúbravka bude od pondelka (3.9.) tak už zriaďovateľom 12 materských škôl s 1095 miestami.